5G vinniger, 'maar met meer risiko's' | Netwerk24
Professionele gamers soos Grant Hinds sal beter verbindings en virtuele werklikheid ervaar wanneer 5G-verbindings op 'n breër grondslag in Suid-Afrika beskikbaar is.
Wanneer 5G uiteindelik vastrapplek oor die wêreld heen kry, sal dit lei tot interkonnektiwiteit van groot infrastruktuur en ingewikkelde stelsels, soos verkeersligte, water en elektrisiteit en selfs winkelsentrums. Dit hou voordele in, maar ook ongekende risiko's vir kuberveiligheid, maan 'n IT-kenner.
"In 'n 5G-wêreld sal bykans alles met die internet verbind wees – en dít in 'n hoogs geoutomatiseerde omgewing. Maar dié grootskaalse interkonnektiwiteit sal 'n teelaarde wees vir nuwe soorte kubermisdade met veel ernstiger gevolge.
"Stel jou voor wat gebeur wanneer verkeersligte in 'n groot stad ophou werk, of wanneer munisipale stelsels en elektrisiteitsnetwerke tot stilstand kom? Dié risiko's is 'n realiteit," sê Jens Montanana, uitvoerende hoof van Datatec, 'n internasionale IT-groep.